Zsidó Levél XIV.
Mi az igaz hit? (a mózesi kor)
Zsid 11,23-31
Lekció: 
Igazi áldás, hogy a Zsidó 11 ilyen sokat foglalkozik a hittel. Az Írás következetes tanulmányozása által rá vagyunk kényszerítve, hogy hét-hét után újra, más megvilágításból gondolkozzunk az igaz hit lényegén. Valószínűleg magunktól sokkal könnyebben elintéznénk: talán egy meghatározással (a hit a reménylett dolgok valósága) vagy azzal, hogy felhívnánk a figyelmet, hogy Krisztus személyébe és áldozatába vetett hit nélkül csak ál-hitről, önbecsapásról beszélhetünk. Mindezek fontosak, ám ez a fejezet sokkal többet ad: megmutatja azt, hogy a hit, az igaz hit nem csupán egy ismeret, nem csupán egy elméleti igazsághoz való ragaszkodás, hanem a hit egy új élet, ami ezekre az igazságokra épül. Annak az életét, aki hisz, a hittel megragadott valóságok határozzák meg, és ez meglátszik, meg kell látszania az életén.
A történelmi bemutatás során a mózesi korhoz érkeztünk a fejezetben. Hétszer hangzik el a „hit által” kifejezés, és ez a hét esemény négy nagy problémát mutat meg. Négy problémát, amely minden kor számára aktuális, és amelyekkel szemben a hit embere eredményesen veheti fel a harcot.
1. A hit megküzd a világtól való félelemmel

Először is a hit megküzd a világtól való félelemmel. „23Hit által rejtegették Mózest születése után három hónapig a szülei, mivel látták, hogy szép a gyermek, és nem féltek a király parancsától.” Mózes szüleinek, Amrámnak és Jókhébednek lett volna mitől félnie, hiszen szembeszegültek a világi vezetőnek. Azonban a felettük lévő uralkodó nem egy egyszerű király vagy miniszterelnök volt, hanem a fáraó, akiknek ők rabszolgái voltak! A fáraó élet és halál ura volt, aki kemény munkafelügyelőkkel nyomorgatta a zsidókat, sőt az egész egyiptomi népet felszólította a héber fiúcsecsemők megölésére. A fáraónak való ellenállástól immár nemcsak Mózes, hanem egész családjának élete függött. Ám ők mégsem féltek, hanem házasságot kötöttek, testüket egymásnak adták, és megtartották a születendő gyermeket. Mi tette őket képessé minderre? A hitük, amely Istent tartotta a legnagyobbnak, és amely követni akarta Isten rendeléseit, legyen szó a házasságról vagy a gyermekáldásról. Amikor ránéztek megszületett gyermekükre, látták, hogy különösen szép. Ezt erősíti meg az. ApCsel 7,20 is: „Akkor született Mózes, aki kedves volt Isten előtt” Szó szerint a kedves helyett ugyanezt a szép szót használja a szöveg, vagy így fordíthatjuk: „szép volt Istennek”. Itt nem csupán annyiról volt szó, hogy született egy szép gyermek, hanem a gyermek szépsége mintegy emlékeztette a szülőket Isten áldására és akaratára. Ebbe kapaszkodtak, amikor szembeszállta még a király parancsával is.
Hasonló helyzetbe került 40 évvel később maga Mózes is: „27Hit által hagyta ott Egyiptomot, nem félt a király haragjától, hanem kitartott, mintha látta volna a láthatatlant.” Mózes két ízben hagyta ott Egyiptomot: negyvenévesen, miután megölte az egyiptomi férfit és nyolcvanévesen, amikor a népet kivezette. Az itt megörökített esemény vélhetően az elsőre utal, és nem a kivonulásra. Azért ez tűnik helyesebb magyarázatnak, mivel ez illeszkedik a történtek időrendi sorrendjébe, és a végső kivonulás pillanatában a király az egyiptomiakkal együtt épp sürgette a zsidók távozását. Ám ha ez így van, akkor az esemény meglehetősen különös, hogy a hit példájaként előttünk álljon. Hiszen tudjuk, hogy Mózes indulatos gyilkossága nem volt kedves Isten előtt. Sőt, amikor a gyilkosság kitudódott, a Biblia maga mondja, hogy „Mózes pedig megijedt.” (2Móz 2,14) Hogyan mondhatja a szerző akkor, hogy Mózes hit által hagyta ott Egyiptomot?

Meg kell látnunk az események láncolatát, ami ide vezetett. Mindez onnan kezdődött, hogy Mózes kész volt megtagadni az egyiptomi örökségét, otthagyni a királyi udvart, és a rabszolgasorban lévő népével közösséget vállalni. Ezért emelte fel szavát a kegyetlen egyiptomi ellen. Noha a férfi megölése bűn volt, és nem kedves Isten előtt, Mózesnek mégis az Istenhez és az Ő népéhez való ragaszkodás miatt kellett otthagynia Egyiptomot és a királyi udvart. Hitre volt szüksége ahhoz, hogy kezdeti félelmét leküzdje, ne rohanjon vissza a fáraóhoz kegyelemért könyörögni, ne tagadja meg népét, hanem inkább elhagyja Egyiptomot, és idegen vidéken éljen. Hite által Mózes folyamatosan a szeme előtt tartotta Istent, rá szegezte tekintetét, és nem a fáraótól való félelem határozta meg tetteit.
Mit tanulhatunk ezekből az esetekből, kedves budapesti gyülekezet? Nem azt, hogy a hit nevében bátran szembeszállhatunk az uralkodókkal és feljebbvalókkal, és komolytalanul kezelhetjük a törvényeket. Hanem azt, hogy a hit szemei egy nagyobb valóságra irányulnak. A hit túllát a szemmel érzékelhető dolgokon, túllát e világon. Éppen ezért a világ nem képes félelemben tartani a hit emberét. Hanem az Istenben való bizalom, a neki való engedelmesség erősebb motiváció, mint a világ fenyegetéseitől való félelem. Éppen ezért még ha a világ az anyagi vagy fizikai romlásunkkal fenyeget, ám az Istennek való engedelmesség mást kíván, akkor hit által készek leszünk azt tenni, amit kell. Keresztyénként be akarjuk tartani a törvényeket, és engedelmeskedni világi vezetőinknek – ám nem ők a legnagyobb hatalom a szemünkben. A mi bizalmunk és reménységünk Istentől jön. 
Hogyan vonatkozik mindez ránk? Úgy, ha felülvizsgáljuk a félelmeinket. Nem kell feltétlenül a legfelsőbb vezetőtől tartanunk, hanem lehet félelmünk tárgya egy kegyetlenebb főnök, határozott családtag vagy szomszéd. Minden bizonnyal vannak és lesznek helyzetek az életünkben, ahol emberek el akarnak téríteni attól, ami Istennek kedves. Hittel cselekszünk, ha túl tudunk látni rajtuk, és szemünk előtt Isten lebeg hatalmasan, akiért és akinek engedelmeskedünk.
2. A hit legyőzi a világhoz való ragaszkodást

A második terület, amivel a hit megküzd, a világ csábítása. „24Hit által tiltakozott Mózes, amikor felnőtt, hogy a fáraó leánya fiának mondják. 25Inkább választotta az Isten népével való együtt nyomorgást, mint a bűnnek ideig-óráig való gyönyörűségét. 26Egyiptom kincseinél nagyobb gazdagságnak tartotta Krisztus gyalázatát, mert a megjutalmazásra tekintett.” Hazudnánk, ha azt mondanánk, hogy a világnak nincs hatása ránk, és nem csábít olykor mindaz, amit kínálni próbál. Ez lehet jólét, kényelem, szórakozás, elfogadás, karrier, pénz vagy valami egyéb, de a világ, amelyben élünk próbálja belopni magát szívünkbe és meghatározni vágyainkat. Ha mi ezt tapasztaljuk, Mózes még inkább tudta, miről szól is ez. Az akkori világ leggazdagabb királyi udvarban nevelkedett. Az ApCsel 7,22 azt írja: „Megtanították Mózest az egyiptomiak minden bölcsességére, és hatalmas volt szóban és tettben.” Mózes tisztán láthatta mindazt a hatalmat, vagyont, bölcsességet, szórakozást, amit a világ csak nyújthatott. Ám ennek ellenére ő inkább választotta a rabszolga héberekkel való azonosulást, és a velük való együttnyomorgást és szenvedést, mint a királyi palota gazdagságát. Döbbenetes, nem?
Hogyan volt képes erre Mózes? Az igénk két dolgot mond. Először is, hogy Mózes tisztában volt azzal, hogy a bűn gyönyörűsége csupán „ideig-óráig” tart. Adhat örömöt, gyönyört, megelégedést – ám csupán ideig-óráig. Az új ház, kocsi, munka vagy kapcsolat varázsa elmúlik, és nem tudja kitartóan megelégíteni a szívet. Akkor miért sajnálná otthagyni az ideig valót valami olyan örömért, amely örökre tart? A másik dolog, amit Mózes látott az, hogy milyen értékes Krisztus. Gondoljatok bele, azt mondja az Írás, hogy „26Egyiptom kincseinél nagyobb gazdagságnak tartotta Krisztus gyalázatát”. A Krisztusért viselt gyalázat nagyobb gazdagság, mint a világ dicsősége! Ez csak akkor lehet, ha Krisztus nagyon értékes. És ez az igazság, kedves budapesti gyülekezet. Lehet, hogy sokszor belefáradunk a hétköznapjainkba, és hitünk igazságai megkövülnek és megavasodnak. Krisztus talán nem lesz több egy személynél, akiben hinni kell az üdvösségért. De valóság több ennél. Jézus Krisztus értékes. Az Ő személyében látjuk a mindenható Istent, aki hatalma szavával fenntartja a világmindenséget. Ő az Atya dicsőségének visszatükröződése, akit ha látunk, láttuk az Atyát. Mégis Jézus nem csupán egy elérhetetlen távolságban lévő csodálnivaló személy. Hanem Ő közel jött hozzánk. Szolgánkká lett, és életét adta értünk. Az Ő személyében Isten jött közénk emberi testben. Ő a mi jó Királyunk, szerető barátunk, türelmes pásztorunk, hű védelmezőnk. Jézusban nem kincset, élvezetet, elismerést kapsz, hanem sokkal többet: egy valóságos személyt, aki lelked minden vágyát be tudja tölteni, és minden bűnét el tudja fedezni. Az Ő igája gyönyörűséges, az Ő gyalázata drága, az Őérte viselt szenvedés édes – mert mindezen nehézségek közepette Ő ott van Veled, és nem hagy el Téged. És ha ilyen az Úr Jézussal való kapcsolat a földön, a lelki háborúban, vajon milyen lesz majd Vele a mennyben? Ahol nem lesz nehézség, sem gyalázat, sem szenvedés. Őérte valóban érdemes minden világi akadályt félretenni. A hit szemeivel Krisztusnak ebből az értékéből látott meg valamit Mózes, és ezért elhagyta Egyiptom kincseit.
Mit tanulhatunk ebből, szeretett gyülekezet? Újra csak azt, hogy a lelkieknek értékük van. Nap-nap után kényszerülünk olyan helyzetbe, amikor választani kell a világ csábítása és Isten kincsei között. Ez megjelenhet abban, hogy a reggeli fél órádat hírolvasásra, alvásra vagy a csendességedre szánod-e, vagy az idődet az új mániád vagy esetleg a szolgálat foglalja-e le, vagy akár abban, hogy meg tudsz-e nyugodni, ha keresztyénséged miatt nem leszel a legelismertebb a munkahelyen vagy a családban. Bárhogy legyen is, újra és újra választanod kell, és bölcsen akkor választasz, ha Krisztus mellé állsz, még ha ezért gyalázatot is kell hordanod. Ezt az üzenetet kellett hallania a zsidó gyülekezetnek is, akiket az üldöztetés és a megszégyenítés kezdett elfordítani Krisztustól. Ám ne így legyen a ti életetekben, hanem lássatok túl a jelen nehézségein, és forduljatok oda Krisztushoz, és a várt jövőbeli jutalomhoz! Emlékezhetünk Jim Elliot híres mondására: „Nem bolond az, aki feladja azt, amit nem tarthat meg, azért, hogy megszerezze azt, amit nem veszthet el.”
Másodszor pedig, kedves gyülekezet, lássátok meg azt is, hogy ha Krisztust választjátok, akkor az „Isten népével való együttnyomorgást” is választjátok. Mózes számára az Isten népével való közösség fontosabb volt a királyi udvarbeli kapcsolatoknál. Mi vajon el tudnánk-e mondani ezt? Az életünk beszél-e arról, hogy a gyülekezetet és testvéreinket fontosnak tartjuk-e? Nem lehet az Urat választani anélkül, hogy az Ő választott népével ne lennél közösségben.
3. A hit szembenéz a halállal

A harmadik nagy terület, amivel a hit szembenéz, az a halál és az elkövetkező ítélet. „28Hit által készítette el a páskát és a vérrel való meghintést, hogy az öldöklő ne érintse elsőszülötteiket. … 31Hit által nem veszett el az engedetlenekkel együtt Ráháb, a parázna nő, amikor befogadta a kémeket békességgel.” A páska éjszakáján, amikor a pusztító angyal elindult, hogy megölje az elsőszülötteket, a zsidó gyermekek élete egy dologtól függött: szüleik elhitték-e Isten utasítását arra az éjszakára vonatkozóan. Hiszik-e, hogy Istennek joga van elvenni az életet? Hiszik-e, hogy ők sem jobbak egyiptomi szomszédjaiknál? Hiszik-e, hogy egy ártatlan élet feláldozása árán megmenekülhetnek? Ez a hit az életet jelentette számukra.
Ugyanígy volt Ráháb is: hallotta a zsidók vándorlását, és azt, hogyan győzték le a környező királyokat. Bedughatta volna a fejét a homokba, és nem vesz tudomást a kémek érkezése által közvetített valóságról. ÁM ő nem így tett: bár nem látta még az izraeli népet Jerikó falai körül körözni, ám mégis hitte, hogy az Úr az ő oldalukon harcol, és hogy szabadulás egyedül Őnála van. Hitt és megmenekült.
Ma is ugyanabban a helyzetben vagyunk, mint Ráháb vagy a páskát fogyasztó zsidók. Az ítélet el fog jönni. Életünknek egyszer vége lesz. Ez a vég jöhet ma, holnap vagy valamikor később, de egyszer mindannyiunknak meg kell jelennie Isten ítélőszéke előtt. Fel vagy-e készülve erre, barátom? Ki fog melletted állni, mi fog megmenteni majd azon a napon? A jótettek, nyugodt lelkiismeret, szerető család, világi biztonság nem ér semmit. Hanem egyedül az, ha most behódolsz az Úrnak, és bizalmadat az Ő bűneltörlő és megtartó erejébe veted.
4. A hit túllát a legyőzhetetlennek tűnő akadályokon

Végül pedig a hit túllát az Isten munkájának útjában álló akadályokon, bármilyen nagyok legyenek is. „29Hit által keltek át a Vörös-tengeren, mint valami szárazföldön, és amikor az egyiptomiak is megpróbálták ezt, elmerültek. 30Hit által omlottak le Jerikó kőfalai, miután körüljárták azt hét napon át.” Mindkét idézett esetnél megoldhatatlan problémával álltak szembe. Milyen emberi megoldás lehetne, amikor hátukban az egyiptomi hadsereg, előttük az áthatolhatatlan tenger? Milyen katonai módszer dönthetné le Jerikó bevehetetlennek ítélt falait a gyalogos rabszolganép előtt? Emberi megoldás egyik esetben sem látszott – ám mivel az Úr munkájáról és országáról volt szó, Ő harcolt népéért. Nekik nem kellett mást tenni, mint várni az Úrra, és követni az Ő szavát.
A napokban olvastam egy református teológia megalapításának történetét. 1963-ban egy lelkész és egy híres jogász beszélgetett. Mindketten buzgó tanítványai voltak az Úrnak. A lelkész épp meggyőzően előadta ügyvéd barátjának egy új teológia tervét, amelyet teljes mértékben a Szentírás tekintélyének és a református hitvallásoknak akart alárendelni. Az ügyvéd türelmesen hallgatott, majd megszólalt:
- „Sam, te Isten csodás embere vagy, de elefántcsonttoronyban élsz. ÉN két lábbal a földön élek, és üzleti szempontból mindez nem megvalósítható. Nincs se földünk, se épületünk, se tanári karunk, még diákjaink sem.”

A lelkész megfélemlíthetetlenül válaszolt:

- „Erskine, milyen nagy a te Istened?”

Az ügyvéd nagyot nyelt, majd ezt mondta:

- „Mikor kezdjük?”

Így született meg az a református teológia, amely ma az egyik legfontosabb teológiát oktató hitvalló intézmény Amerikában. Majd mintegy 20 évvel később ez a teológia egy újabb nagy lépésre szánta el magát, amikor egy új egyetemet alapítottak egy másik, meghatározó állam kis városában. Nem tudták, hogy abból a városból 20 év múlva az Egyesült Államok leglátogatottabb városa lesz. Azt sem tudták, hogy mára ez a város válik a világ missziós központjává. Mindezt nem látták előre, ők csupán látták a szükséget, és imádkoztak, gondolkoztak, kérdéseket tettek fel és válaszokat kerestek, és mindenek fölött hittek Istenben és az Ő vezetésében – és nem csalódtak.

Kedves gyülekezet, fontos, hogy ne csupán a láthatók töltsék be tekintetünket. Természetesen fontos felelősen gondolkozni, terveket készíteni és a körülményeinkre figyelni. De sose hagyjuk ki Istent a képből! Ő nagyobb és hatalmasabb, és sokkal bőségesebben ki tud rendelni dolgokat, mint ahogy mi az elképzelnénk. Ha van valami akadály, ami Isten munkájának útjában áll vagy valami, ami elősegítené az Ő országának növekedését, higgyük bátran, hogy Ő meg tudja adni, és imádkozunk a dolgokért. Legyen szó egyházunk önfenntartásáról, egy nagyobb gyülekezeti helyről, vagy akár bármiről, ami személyes életedben szükséges lenne az Úr ügyéért. Legyen nagy a te Istened!
Láthattuk, ahogy a hit legyőzi a világtól való félelmet, a világ csábítását, a halállal és Isten ítéletével való szembenézést és a legyőzhetetlennek tűnő akadályokat. Ám talán kicsit el is csüggedtünk. „Én nem vagyok hithős!” – talán mondanád. „Az én életemben hogyan lehetne egy új Jerikó?” Éppen ezért hadd emeljem a figyelmedet ezekre az eseményekre! Milyen embereket látsz, nagyokat, erőseket és hatalmasokat? Ők nem voltak azok. Mózes szülei megvetett rabszolgák voltak. Mózes egy kegyvesztett gyilkos. A zsidók egy gyülevész, sokszor elbukó és lázadó nép. Ráháb parázna. Hit által mégis csodákat értek el – hogyan lehetséges ez? Úgy, hogy nem ők voltak nagyok, hanem az az Isten, akibe kapaszkodtak. Végső soron ezt kell megértenünk: a hit egy koldus kinyújtott keze, amely megragadja a másikat. A kérdés, hogy az a másik elég erős-e ahhoz, hogy megtartson. Az evangélium üzenete pedig az, hogy igen! Krisztus előttünk járt, és mindent tökéletesen véghezvitt. Ő nemcsak a halállal vagy a világ fenyegetésével nézett szembe, hanem a legfélelmetesebbel: Isten haragjával. Neki az ördög felkínálta a világ minden dicsőségét, ám tántoríthatatlanul elutasította. Ő mindenben győzött, és megszerezte számunkra a bűnbocsánatot, a lelki tisztaságot, a mennyei Atya szeretetét és az örök üdvösséget. Mivel Krisztus erős, bármilyen gyenge is légy, ha belé kapaszkodsz hittel, Ő megtart. Kész vagy-e erre, szeretett testvérem? Ámen.
� Dr. Don Sweeting: Looking Back To Go Forward, Ministry & Leadership, 9-11. old.

